Προοπτική μελέτη αποτελεσματικότητας του συνεχούς αμφοτερόπλευρου αποκλεισμού της περιτονίας του ορθωτή μυός της ράχης (ESPB) σε κολεκτομές
Authors: Σηφάκη Φρειδερίκη 
Published: January 2024

Σκοπός: Οι κολεκτομές που πραγματοποιούνται με ανοικτή ή με λαπαροσκοπική τεχνική, αν και είναι αναγκαίες χειρουργικές επεμβάσεις για τη διαχείριση ποικίλων παθολογιών του παχέος εντέρου και του ορθού, συνδέονται με αυξημένα ποσοστά σοβαρού μετεγχειρητικού πόνου. Η εύρεση μίας βέλτιστης, περιεγχειρητικής στρατηγικής αναλγησίας παραμένει ακόμη και στις ημέρες μας μια αναισθησιολογική πρόκληση. Ο αποκλεισμός της περιτονίας του ορθωτή μυός της ράχης (ESPB), είναι ένας καινοτόμος περιφερικός νευρικός αποκλεισμός, ο οποίος έχει χρησιμοποιηθεί, παρέχοντας αποτελεσματικά αναλγησία σε μια πληθώρα χειρουργικών επεμβάσεων. Αυτή η κλινική μελέτη είχε ως πρωταρχικό στόχο την αξιολόγηση της αποτελεσματικότητας του συνεχούς, αμφοτερόπλευρου αποκλεισμού της περιτονίας του ορθωτή μυός της ράχης, υπό υπερηχογραφική καθοδήγηση, στη διαχείριση του περιεγχειρητικού πόνου των ασθενών που υποβάλλονται σε προγραμματισμένη κολεκτομή. Υλικά και Μέθοδος: Αυτή η προοπτική, τυχαιοποιημένη, ελεγχόμενη, διπλή – τυφλή μελέτη, συμπεριέλαβε 40 ενήλικους ασθενείς που προγραμματίστηκαν να υποβληθούν σε ανοικτή ή λαπαροσκοπική κολεκτομή. Οι ασθενείς που υποβλήθηκαν σε ανοικτή ή λαπαροσκοπική κολεκτομή χωρίστηκαν με τυχαίο τρόπο σε δύο ομάδες: Στην ομάδα του ESPB (20 ασθενείς) και στην ομάδα ελέγχου (20 ασθενείς). Σε όλους τους ασθενείς πραγματοποιήθηκε προεγχειρητικά ο αμφοτερόπλευρος ESPB, με υπερηχογραφική καθοδήγηση και με την τοποθέτηση καθετήρων συνεχούς έγχυσης τοπικού αναισθητικού. Οι ασθενείς που ανήκαν στις ομάδες ESPB έλαβαν ροπιβακαΐνη 0,375% κατά τη διάρκεια πραγματοποίησης του αποκλεισμού, ενώ οι ασθενείς των ομάδων ελέγχουν έλαβαν N/S 0,9%. Όλοι οι ασθενείς έλαβαν γενική αναισθησία για την πραγματοποίηση της χειρουργικής επέμβασης με συγκεκριμένες δόσεις φαρμακευτικών παραγόντων, καθώς και πολυπαραγοντική μετεγχειρητική αναλγησία. Ο μετεγχειρητικός πόνος, η περιεγχειρητική κατανάλωση οπιοειδών και μια πληθώρα περιεγχειρητικών δεδομένων καταγράφηκαν και αξιολογήθηκαν μεταξύ των ομάδων παρέμβασης και των ομάδων ελέγχου. Αποτελέσματα: Στους ασθενείς που ανήκαν στις ομάδες παρέμβασης χορηγήθηκαν στατιστικά σημαντικά λιγότερες ποσότητες οπιοειδών τόσο διεγχειρητικά (p < 0,001 για τις ανοικτές κολεκτομές, p = 0,002 για τις λαπαροσκοπικές κολεκτομές) όσο και μετεγχειρητικά (p < 0,001 για τις ανοικτές κολεκτομές, p = 0,002 για τις λαπαροσκοπικές κολεκτομές). Οι ασθενείς που ανήκαν στις ομάδες παρέμβασης παρουσίασαν υψηλότερα σκορ στο ερωτηματολόγιο αξιολόγησης της ποιότητας ανάρρωσής τους την τρίτη μετεγχειρητική ημέρα (QoR-15) (p = 0,002 για τις ανοικτές και τις λαπαροσκοπικές κολεκτομές). Οι ασθενείς των ομάδων παρέμβασης δεν παρουσίασαν χαμηλότερα μετεγχειρητικά σκορ πόνου, όταν συγκρίθηκαν με τους ασθενείς που ανήκαν στις ομάδες ελέγχου (p > 0,05 σε πολλαπλές μετεγχειρητικές στιγμές καταγραφής). Οι ασθενείς όλων των ομάδων ανέφεραν συγκρίσιμα υψηλά σκορ ικανοποίησης σχετικά με τη διαχείριση του μετεγχειρητικού τους πόνου (p = 0,061 για τις ανοικτές κολεκτομές και p = 0,078 στις λαπαροσκοπικές κολεκτομές). Δεν καταγράφηκαν περιεγχειρητικές επιπλοκές. Συμπεράσματα: Ο αποκλεισμός ESP είναι μια καινοτόμος και αποτελεσματική στρατηγική στη μείωση της περιεγχειρητικής χορήγησης οπιοειδών στους ασθενείς που υποβάλλονται σε προγραμματισμένη κολεκτομή. Αυτή η τεχνική, μπορεί να αποτελέσει πολύτιμη προσθήκη στα πρωτόκολλα πολυπαραγοντικής αναλγησίας και στα πρωτόκολλα βελτιωμένης ανάρρωσης μετά από χειρουργική επέμβαση (πρωτόκολλα ERAS), προκειμένου να βελτιωθεί η εμπειρία και η ικανοποίηση των ασθενών που υποβάλλονται σε κολεκτομή.